KOMISJONI MÄÄRUS (EL) 2022/1343,

29. juuli 2022,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate atsekinotsüüli, kloorantraniliprooli ja emamektiini jääkide piirnormidega

(EMPs kohaldatav tekst)

EUROOPA KOMISJON

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 49 lõiget 2,

ning arvestades järgmist:

(1) Atsekinotsüüli, kloorantraniliprooli ja emamektiini jääkide piirnormid on sätestatud määruse (EÜ) nr 396/2005 III lisa A osas.

(2) Atsekinotsüüli puhul esitas Euroopa Toiduohutusamet (edaspidi „toiduohutusamet“) põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 (2) artikli 12 lõikega 1. Mõne toote puhul soovitas toiduohutusamet jääkide piirnorme suurendada või jätkata kehtivate piirnormide kohaldamist. Kõnealuste toodete puhul tuleks jääkide piirnorm sätestada määruse (EÜ) nr 396/2005 II lisas praegusel tasemel või toiduohutusameti kindlaksmääratud tasemel. Toiduohutusamet jõudis ka järeldusele, et greipide, apelsinide, sidrunite, laimide, mandariinide, sarapuupähklite, õunte, pirnide, küdooniate, astelpihlaka viljade, nisperode / jaapani villpöörise viljade, laua- ja veiniviinamarjade, tomatite, baklažaanide, humala, sigade (lihaskude, rasvkude, maks, neerud), veiste (lihaskude, rasvkude, maks, neerud, piim), hobuslaste (lihaskude, rasvkude, maks, neerud, piim) puhul ei olnud jääkide piirnormide kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul sätestada määruse (EÜ) nr 396/2005 II lisas jääkide piirnormid praegusel tasemel või toiduohutusameti kindlaksmääratud tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(3) Kloorantraniliprooli jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 (3) artikli 12 lõikega 1. Toiduohutusamet soovitas vähendada jääkide piirnorme mandlite, brasiilia pähklite, kašupähklite, kastanite, kookospähklite, sarapuupähklite, makadaamiapähklite, pekanipähklite, piiniapähklite, pistaatsiapähklite, kreeka pähklite, õunte, pirnide, küdooniate, astelpihlaka viljade, nisperode / jaapani villpöörise viljade, suhkrumaisi, lillkapsa, varsselleri, kohviubade ning lihaskoe (sead, veised, lambad, kitsed ja hobuslased) puhul. Muude toodete puhul soovitas toiduohutusamet jääkide piirnorme suurendada või jätkata kehtivate piirnormide kohaldamist. Kõnealuste toodete puhul tuleks jääkide piirnorm sätestada määruse (EÜ) nr 396/2005 II lisas praegusel tasemel või toiduohutusameti kindlaksmääratud tasemel. Lehtkapsaste puhul soovitas toiduohutusamet säilitada kehtiva piirnormi 20 mg/kg. Kuna redisepealsed on praegu liigitatud määruse (EÜ) nr 396/2005 II lisa B osas alarühma „lehtkapsad“, siis taotlesid liikmesriigid lehtkapsaste puhul jääkide piirnormi suurendamist 40 mg/kg-ni, mis on Codexi jääkide piirnorm (CXL) redisepealsete puhul. Kui 2015. aastal lisati liidu õigusaktidesse CXL redisepealsete jaoks, ei olnud redisepealseid liidu õigusaktides nimetatud. Need määrati kuuluvaks põllukultuuride noorlehtede (sh Brassica liigid) hulka, mitte lehtkapsaste alarühma. Liikmesriigid palusid järgida praegust liigitust. Toiduohutusamet jõudis ka järeldusele, et hariliku paprika, melonite, arbuuside, hariliku viinapuu ja sarnaste liikide lehtede, maapähklite, päevalilleseemnete ja rapsiseemnete puhul ei olnud jääkide piirnormide kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul sätestada määruse (EÜ) nr 396/2005 II lisas jääkide piirnormid praegusel tasemel või toiduohutusameti kindlaksmääratud tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(4) Emamektiini jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 (4) artikli 12 lõikega 1. Toiduohutusamet tegi ettepaneku asendada jäägi määratlus emamektiin B1a ja selle sooladega, väljendatud emamektiinina B1a (vaba alus). Toiduohutusamet soovitas vähendada jääkide piirnorme ploomide, kartulite, kurkide, kornišonide, kabatšokkide, melonite, arbuuside, spargelkapsa, lillkapsa, rooskapsa, peakapsa, põldkännaku, aedsalati, salatkressi ning muude idandite ja võrsete, ameerika kollaka, põld-võõrkapsa/rukola, kapsas-lehtsinepi, noorlehtedega põllukultuuride (sh Brassica liigid), aed-harakputke, murulaugu, lehtselleri, peterselli, aedsalvei, rosmariini, aed-liivatee, vürtsbasiiliku ja söödavate õite, loorberilehtede, estragoni, herneste (kaunadeta) ja hariliku artišoki puhul. Muude toodete puhul soovitas amet jääkide piirnorme suurendada või jätkata kehtivate piirnormide kohaldamist. Kõnealuste toodete puhul tuleks jääkide piirnorm sätestada määruse (EÜ) nr 396/2005 II lisas praegusel tasemel või toiduohutusameti kindlaksmääratud tasemel. Toiduohutusamet jõudis järeldusele, et apelsinide, sidrunite, mandariinide, laua- ja veiniviinamarjade, suureviljaliste kõrvitsate, siledate endiiviasigurite / eskarioolide, puuvillaseemnete, sigade (lihaskude, rasvkude, maks, neerud), veiste (lihaskude, rasvkude, maks, neerud), lammaste (lihaskude, rasvkude, maks, neerud), kitsede (lihaskude, rasvkude, maks, neerud), hobuslaste (lihaskude, rasvkude, maks, neerud), muude põllumajanduslike maismaaloomade (lihaskude, maks ja neerud) ning (veiste, lammaste, kitsede ja hobuste) piima puhul ei olnud teave jääkide piirnormide kohta täies ulatuses kättesaadav ja riskijuhtijatel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul sätestada määruse (EÜ) nr 396/2005 II lisas jääkide piirnormid praegusel tasemel või toiduohutusameti kindlaksmääratud tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Toiduohutusamet jõudis ka järeldusele, et aprikooside puhul ei olnud teave jääkide piirnormi kohta täies ulatuses kättesaadav. Muude toodete hulgas on esitatud määruse (EÜ) nr 396/2005 artikli 6 lõike 1 kohane taotlus muuta kehtivaid jääkide piirnorme ka aprikooside puhul. Toiduohutusamet jõudis oma arvamuses (5) järeldusele, et kõik nõuded andmete täielikkuse osas on täidetud ja et taotleja soovitud muudatus jääkide piirnormi kohta aprikooside puhul on vastuvõetav. Seda muudatust on käsitletud komisjoni määruses (EL) 2022/476 (6) ja seetõttu ei ole vaja esitada lisateavet aprikooside kohta.

(5) Ameti põhjendatud arvamustes võeti arvesse kehtivaid CXLe. Jääkide piirnormide kehtestamisel võeti arvesse Codex’is esitatud jääkide piirnorme, mis on liidu tarbijate jaoks ohutud.

(6) Toodete jaoks, mille puhul töötlemine asjaomase taimekaitsevahendiga ei ole liidus lubatud ja mille jaoks ei ole kehtestatud impordi puhul kohaldatavaid jääkide piirnorme ega Codex’is esitatavaid jääkide piirnorme, tuleks jääkide piirnormiks kehtestada konkreetne määramispiir või vaikeväärtus kooskõlas määruse (EÜ) nr 396/2005 artikli 18 lõike 1 punktiga b.

(7) Komisjon pidas teatavate määramispiiride kohandamise küsimuses nõu Euroopa Liidu pestitsiidijääkide referentlaboritega. Kõnealused laborid jõudsid mitme toimeaine puhul järeldusele, et tehnika arengust tulenevalt on teatavate kaupade puhul vaja kehtestada konkreetne määramispiir.

(8) Kui võtta aluseks ameti põhjendatud arvamusi ja arvestada käsitletava küsimuse puhul olulisi tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõike 2 nõuetega.

(9) Uute piirnormide suhtes on konsulteeritud Maailma Kaubandusorganisatsiooni vahendusel liidu kaubanduspartneritega ja nende märkusi on arvesse võetud.

(10) Seepärast tuleks määrust (EÜ) nr 396/2005 vastavalt muuta.

(11) Selleks et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord selliste toodete jaoks, mis on toodetud enne jääkide piirnormide muutmist ja mille kohta on olemas teave, et tarbijate kõrgetasemeline kaitse on tagatud.

(12) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid valmistuda nende piirnormide muutmisest tulenevate uute nõuete täitmiseks.

(13) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2 Määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, jätkatakse nende toodete suhtes, mis on toodetud liidus või imporditud liitu enne 22. veebruari 2023.

Artikkel 3 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 22. veebruarist 2023.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 29. juuli 2022 Komisjoni nimel president Ursula VON DER LEYEN

(1) ELT L 070, 16.3.2005, lk 1.

(2) Euroopa Toiduohutusamet, „Reasoned opinion on the review of the existing maximum residue levels for acequinocyl according to Article 12 of Regulation (EC) No 396/2005“ (Põhjendatud arvamus atsekinotsüüli jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal (2020); 18(1): 5983.

(3) Euroopa Toiduohutusamet, „Reasoned opinion on the review of the existing maximum residue levels for chlorantraniliprole according to Article 12 of Regulation (EC) No 396/2005“ (Põhjendatud arvamus kloorantraniliprooli jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal (2020); 18(9): 6235.

(4) Euroopa Toiduohutusamet, „Reasoned opinion on the review of the existing maximum residue levels for emamectin according to Article 12 of Regulation (EC) No 396/2005“ (Põhjendatud arvamus emamektiini jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2019; 17(8): 5803.

(5) „Reasoned opinion on the modification of the existing maximum residue levels for emamectin in various crops“ (Põhjendatud arvamus emamektiini jääkide kehtivate piirnormide muutmise kohta eri kultuuride puhul), EFSA Journal 2021; 19(8): 6824.

(6) Komisjoni 24. märtsi 2022. aasta määrus (EL) 2022/476, millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses äädikhappe, asoksüstrobiini, bensovindiflupüüri, tsüantraniliprooli, tsüflufenamiidi, emamektiini, flutolaniili, lubiväävli, maltodekstriini ja prokinasiidi jääkide piirnormidega teatavates toodetes või nende pinnal (ELT L 98, 25.3.2022, lk 9).